朴槿惠喺大邱市出世，阿爸係韓國第五至第九任總統、「漢江奇蹟」締造者朴正熙，阿媽陸英修，有一個妹朴槿令同一個細佬朴志晚。1953年，朴家搬去漢城（家下首爾）住。朴槿惠後來就讀獎忠小學校。1961年，5·16軍事政變成功，朴正熙成為大韓民國總統，嗰時朴槿惠9歲。1967年喺漢城聖心中學校畢業；1970年喺聖心高等學校畢業；1974年西江大學電子工程系畢業。朴槿惠亦曾於法國的格勒諾布爾大學進修，後來因為阿媽逝世而離開法國。1973年至1980年，朴槿惠係韓國女童軍名譽總裁。朴槿惠喺1987年獲台灣嘅中國文化大學頒發榮譽博士學位，並喺該校研修過「最高產業戰略課程」。2008年，朴槿惠亦獲釜慶大學同埋韓國科學技術院分別頒贈榮譽博士學位，2010年更喺母校西江大學取得榮譽博士頭銜。